Dnes vás, milí televízni diváci, pozývam na púť po miestach
eucharistických zázrakov v Mexiku. Konkrétne do mesta Tixtla.
Eucharistický zázrak z Tixtly sa odohral 12. októbra 2013.
Práve vtedy oznámil Mons. Alejo Zavala Castro,
biskup diecézy Chilpancingo-Chilapa, prostredníctvom pastierskeho listu
uznanie eucharistického zázraku,
ktorý sa udial v Tixtle 21. októbra 2006.
V liste môžeme čítať:
„Tento prejav nás privádza k úžasnému znameniu Božej lásky,
ktorá potvrdzuje skutočnú prítomnosť Ježiša v Eucharistii...
Z pozície diecézneho biskupa pripisujem udalostiam spojeným
s krvácajúcou hostiou v Tixtle nadprirodzený pôvod...
Vyhlasujem tento prípad za ‚Božie znamenie‘."
21. októbra 2006 bolo možné pozorovať,
ako z jednej premenenej hostie počas svätej omše v Tixtle,
ktorá patrí do diecézy Chilpancingo-Chilapa,
vyteká červenkastá tekutina.
Tamojší biskup Mons. Alejo Zavala Castro zvolal teologickú komisiu,
aby začala skúmanie faktu a v októbri 2009 ustanovil
za riaditeľa vedeckého výskumného tímu
doktora Ricarda Castañana Gomeza.
Cieľom bolo preskúmať spomenutú udalosť.
Cirkevné autority Mexika sa obrátili na doktora Castañana Gomeza,
pretože poznali jeho výskum, ktorý v rokoch 1999 – 2006
vykonával pri skúmaní dvoch premenených hostií,
ktoré takisto krvácali vo farnosti Panny Márie v Buenos Aires.
Udalosť v Mexiku sa začala v októbri 2006, keď otec Leopoldo Roque,
farár Farnosti svätého Martina z Tours,
pozval otca Raymunda Reyna Estebana,
aby viedol pre jeho farníkov duchovné cvičenia.
Zatiaľ čo otec Leopold spolu s ďalším kňazom začali s rozdávaním
svätého prijímania, pričom im pomáhala aj jedna rehoľná sestra,
ktorá sa nachádzala po pravici otca Raymunda,
práve ona prišla za otcom Raymundom s pixidou,
v ktorej boli premenené hostie.
Pozrela sa na kňaza zaslzenými očami,
čo ihneď pritiahlo pozornosť celebrujúceho kňaza.
Z hostie, ktorú vzala, aby ju podala veriacim,
začala vytekať červenkastá tekutina.
Aké bolo teda oficiálne vyjadrenie cirkevných autorít?
„Cirkevná autorita chcela, okrem iného, spresniť,
že v katolíckom prostredí sa zázrak rozlišuje
podľa nasledujúcich aspektov:
1. Teologický: zásah pochádza od Boha. Má teda božský pôvod.
2. Objektivita: ide o evidentnú „zmenu“ prírodných zákonov.
3. Subjektivita: ten, kto uznáva zázrak, „uznáva a prijíma“ vo viere,
že mimoriadna udalosť pochádza z láskavej Božej vôle.
4. Cieľ: za cieľ má dobro jednej alebo viacerých osôb.“
Vedecký výskum, ktorý sa vykonal medzi októbrom 2009 až 2012,
dospel k záverom, ktoré boli predstavené 25. mája 2013
počas medzinárodného sympózia, ktoré zorganizovala diecéza Chilpancingo
v priebehu Roku viery.
Zúčastnili sa na ňom tisíce ľudí zo štyroch kontinentov.
Výsledky potvrdzujú, že červenkavá látka,
ktorá bola preskúmaná, zodpovedá krvi,
v ktorej je prítomný hemoglobín a DNA ľudského pôvodu.
Dve štúdie, ktoré vykonali známi súdni znalci odlišnou metodológiou,
dokázali, že látka pochádza zvnútra.
Vylučujú tak možnosť, že ju niekto preniesol zvonka.
Krvná skupina je AB, teda taká istá, ako v prípade hostie
z Lanciana a Turínskeho plátna.
Mikroskopická analýza zväčšenia a prieniku ukazuje,
že vrchná časť je zaschnutá od októbra 2006.
Vnútorné časti však vo februári 2010 vykazovali znaky čerstvej krvi.
Objavené boli aj neporušené biele krvinky,
červené krvinky i aktívne makrofágy, ktoré požierajú tuky.
Spomínané tkanivo sa javí ako namáhané
a s mechanizmami autoobnovy, ako je to bežné pri živom tkanive.
Ďalšia histopatologická analýza dokazuje prítomnosť proteínovej
štruktúry v stave poškodenia, ktorá pohlcuje mezenchýmové bunky.
Ide o veľmi špecifické bunky charakterizované
vysokou biofyziologickou aktivitou.
Imunohistochemické výskumy potvrdili,
že skúmané tkanivo je totožné so srdcovým svalom, myokardom.
Na základe výsledkov vedeckého výskumu a záverov,
ku ktorým dospela teologická komisia,
biskup Chilpancinga, Mons. Alejo Zavala Castro oznámil:
„Udalosť nemá prirodzené vysvetlenie.
Nejde o paranormálny jav.
Nemožno ho definovať ako manipuláciu nepriateľa“.
Pri analýze hostie sa zistilo, že ide o ľudskú krv skupiny AB
a že bola súčasťou tkaniva.
Následná analýza potvrdila, že ide o srdcový sval, ktorý je živý.
Neexistuje žiadny dôkaz, že by sa niekomu podarilo udržať
živým srdcový sval v tejto situácii.
Za normálnych okolností tento sval odumiera po 48 hodinách.
V tomto prípade prešli tri mesiace od času analýzy.
Ide o vedecky nevysvetliteľnú skutočnosť.
V roku 2010, prostredníctvom digitálnej mikroskopickej penetrácie
za pomoci ultrafialového žiarenia a intenzívneho bieleho svetla
sa dokázalo, že to, čo je viditeľné na povrchu hostie
je navonok zaschnutá krv.
Výskumy ďalej ukázali, že pod povrchom zaschnutej krvi
je vnútri hostie prítomná krv živá.
Aj táto analýza vylúčila, že krv mohol vniesť
do hostie niekto zvonku, pretože inak by nemohla zostať čerstvá
počas takej dlhej doby.
Genetické laboratórium Gene Ex z Bolívie
vypracovalo ďalšiu správu a potvrdilo,
že ide o ľudskú krv skupiny AB, presne, ako v krvi skúmanej
z Turínskeho plátna a eucharistického zázraku
z Lanciana z roku 700.
Mnohí si myslia, že z prítomnej ľudskej DNA
je možné automaticky získať aj genetický profil.
Je zaujímavé, že pri všetkých výskumoch spojených
s krvácajúcimi obrazmi alebo premenenými hostiami,
z ktorých vytekala krv, bola objavená DNA.
Keď sa však realizovali pokusy na získanie genetického profilu,
nikdy sa to nepodarilo.
Teológovia hovoria, že je to tak preto,
lebo Ježiš nemal ľudského otca, keďže bol počatý z Ducha Svätého
a preto nie je možné vytvoriť jeho genetický profil.
© TV LUX 2019